Tájékoztató a közösségi szolgálatról

**Általános információk**

* A köznevelési törvény [4. § (13)] szerint a **„A közösségi szolgálat: szociális, környezetvédelmi, a tanuló helyi közösségének javát szolgáló, szervezett keretek között folytatott, anyagi érdektől független, egyéni vagy csoportos tevékenység és annak pedagógiai feldolgozása”.**
* Közösségi szolgálatot az alábbi területeken végezhet a tanuló:

*a) egészségügyi,*

*b) szociális és jótékonysági,*

*c) oktatási,*

*d) kulturális és közösségi,*

*e) környezet- és természetvédelmi,*

*f) polgári és katasztrófavédelmi*

*g) közös sport- és szabadidős tevékenység óvodáskorú, sajátos nevelési igényű gyermekekkel, idős emberekkel,*

*h) az egyes rendőrségi feladatok ellátására létrehozott szerveknél bűn- és baleset-megelőzési területen folytatható tevékenység.*

* Közösségi szolgálat csak annál a Szervezetnél kezdhető meg, amelyikkel az iskola **együttműködési megállapodást** kötött.
* Tevékenységet a tanulók önállóan kereshetnek és javasolhatnak fogadó szervezetet, vagy az iskola közvetítette lehetőségek közül is választhatnak.
* Ha a tanuló olyan Szervezetnél szeretne tevékenykedni, amelyikkel az iskolának még nincs együttműködési megállapodása, akkor az iskola honlapjáról letöltött „Együttműködési megállapodás” 2 példányával a fogadó szervezetnél szükséges a szerződéskötést megindítani.

**Az iskolai közösségi szolgálatért felelős koordinátor pedagógus:**

*Ivánkovitsné Nagy Mónika főigazgató-helyettes, elérhetősége: 23/365-785; 30/6218720 batthyany.erd@gmail.com*

* 50 óra teljesítése kötelező, ebből legfeljebb 5 óra felkészítő (érzékenyítő) majd végezetül 5 óra - élmények, tapasztalatok, következtetések- záró foglalkozás tartható, amit az osztályfőnök tart és igazol le.
* Az 50 órás közösségi szolgálatot - lehetőség szerint intézményen belül és azon kívüli szervezeteknél- arányosan elosztva, legkésőbb az utolsó tanév kezdetéig érdemes befejezni. A tanulók több fogadó szervezetnél is kitölthetik a kötelező idejüket.
* Fontos kihangsúlyozni, hogy közösségi szolgálat csak nonprofit szervezeteknél végezhető. (pl. kulturális, köznevelési, önkormányzati szervezeteknél, alapítványoknál, egyesületekben, kisdedeket vagy időseket, hátrányos helyzetűeket, fogyatékkal élőket gondozó intézményben). A már meglévő „élő” szerződések listája és a letölthető „Együttműködési megállapodás” elérhető az iskola honlapján.
* A közösségi szolgálat teljesítése körében egy órán hatvan perc közösségi szolgálati idő értendő azzal, hogy a helyszínre utazás és a helyszínről hazautazás ideje nem számítható be a teljesítésbe.
* A tanulót fogadó intézménynek a fent, a) és h) pontban megnevezett területeken minden esetben szükség szerint **mentort kell biztosítania**.
* A közösségi szolgálat
  + - tanítási napokon alkalmanként **legkevesebb 1, legfeljebb 3 órás** időkeretben
    - tanítási napon kívül alkalmanként **legkevesebb 1, legfeljebb 5 órás** időkeretben végezhető (20/2012. EMMI rendelet 133.§ )

**A közösségi szolgálat teljesítéséhez tartozó adminisztrációs feladatok**

* A tevékenység megkezdése előtt a tanulónak egy alkalommal közösségi szolgálati **jelentkezési lapot** kell kitöltenie és leadnia, amely tartalmazza a közösségi szolgálatra való
  + - *jelentkezés tényét,*
    - *a megvalósítás tervezett területét és időkeretét, valamint*
    - *a szülő egyetértő nyilatkozatát*.

*A jelentkezési lapot a 9. bejövő évfolyamon az osztályok az 1. osztályfőnöki órán kapják meg.*

* A közösségi szolgálat során a tanuló köteles **közösségi naplót (IKSZ napló) vezetni,** amelyben leírja, hogy mikor, hol, milyen időkeretben, milyen tevékenységet folytatott, és rögzíti a tapasztalatait:
* A **közösségi napló** egyben a közösségi szolgálat **nyilvántartó lapja** is, amit mindig vigyen magával a tanuló a szolgálat teljesítésének helyszínére. Az adott szervezet helyi koordinátorával minden alkalommal alá kell íratni, és lepecsételtetni az adott napon teljesített órákat.
* A közösségi naplóban rögzített órákat a diák az önkéntes tevékenység után **bemutatja az osztályfőnökének,** vagy helyettesének, aki az iskola részéről aláírja és rögzíti azokat az *e-naplóban*, év végén az összesített adatokat a *bizonyítványban és a törzslapon* is dokumentálja.
* A diák az 50 óra teljesítését követően - a tevékenységi napló zárásaként -, beszámol a tapasztalatiról, amit röviden rögzít a közösségi napló végén.
* A tanulói jogviszony – tanév közbeni - megszűnésekor az iskola a közösségi szolgálat teljesítéséről igazolást állít ki két példányban, amelyből egy példány a tanulónál, egy pedig az intézménynél marad.

**A közösségi szolgálat helyszínei**

A közösségi szolgálat arányosan megosztva kétféle helyszínen, **intézményen belül,** vagy **intézményen kívül különböző szervezeteknél** valósítható meg.

Intézményünk ennek vonatkozásában ajánlást fogalmazott meg. Ennek értelmében szabadon választható, a gimnáziumi közösség érdekében végezhető tevékenységek:

|  |  |  |
| --- | --- | --- |
| **Tevékenység** | **Igazolható időtartam** | **Igazoló személy** |
| Iskolai rendezvényeknél a helyszín berendezése | alkalmanként 1 óra | a rendezvény szervezésével megbízott felügyelő tanár |
| Iskolanépszerűsítés az általános iskolákban, pályaorientációs kiállítás program szervezése, bonyolítása | előkészítő foglalkozás 1 óra  előadásonként 2 óra | az iskola népszerűsítéséért felelős tanár |
| Iskolai ünnepi műsor szervezése, előkészítése | felkészítés maximum 3x2 óra | a feladattal megbízott pedagógus |
| Az iskolakörnyezet szépítése, javítása érdekében végzett munka | ténylegesen elvégzett munka időtartama | a feladatot felügyelő pedagógus |
| A tanulótársak segítése a tanulásban | tényleges foglalkozás időtartama | a feladatot felügyelő pedagógus |
| Iskolai szertárok, iskolaudvar rendezése | alkalmanként 2 óra | a feladatot felügyelő pedagógus |
| Részvétel a Diákönkormányzat tanórán kívüli szervező-munkájában: pl. gólyanap, TÖKJÓ Fesztivál. Szülők-Nevelők Bálja, hagyományőrzésben pl. Batthyány-napok rendezvény szervezésében vállalt feladatok | ténylegesen elvégzett munka időtartama | igazgató diákönkormányzatot segítő tanár |
| Aktív részvétel a Nyílt napok szervezésében, lebonyolításában, szalagavatón, egyéb délutáni, iskolai, iskolán kívüli ünnepélyeken,  közreműködés a nemzetközi cserekapcsolatok szervezésében, tolmácsolás, kísérés | ténylegesen elvégzett munka időtartama | a feladatot felügyelő pedagógus |

*Mindenkinek jó és hasznos szolgálatot kívánunk!*

*Iskolavezetés*